El DARP garanteix la gestió dels fons de la Política Agrària Comuna a Catalunya com un altre element clau per a contribuir a reduir l'impacte econòmic de la crisi
En l'actual escenari de crisi generat per la COVID-19, el sector agroalimentari català no ha aturat la seva activitat i es ratifica com a sector estratègic.
Els agricultors i ramaders han mantingut la seva activitat per a l'abastament a la indústria, a la distribució i als mercats, garantint la seguretat, les necessitats i demanda d'alimentació a la ciutadania, posant de manifest la importància de la seva feina per al conjunt de la societat.
Aquest valor essencial es manifesta en la voluntat de la Unió Europea (UE), en tractar-se del principal destinatari dels fons europeus amb la Política Agrària Comuna (PAC).
Així, des del Departament d'Agricultura, Ramaderia, Pesca i Alimentació (DARP) de la Generalitat de Catalunya se segueix treballant per a garantir la gestió dels fons del PAC, malgrat la situació derivada de la COVID 19; i al llarg del mes de juny el DARP finalitzarà el pagament dels ajuts de la PAC corresponents a 2019.
Val a dir que l'import dels fons comunitaris de la PAC que gestiona el DARP, i que superen anualment estrictes controls i auditories, se situa al voltant de 400M€.
I que en els darrers 10 anys aquest import de les ajudes econòmiques de la PAC a Catalunya en ajudes directes i en desenvolupament rural superen els 3.251 M€.
Distribució del PDR 2014-2020 per sectors i temàtica
Principals ajuts de la PAC a Catalunya
El primer pilar de la PAC se centra en els ajuts directes.
Es tracta d'ajuts amb finançament 100% de la UE que tenen com a objectiu fonamental donar suport a la renda dels agricultors i garantir la viabilitat econòmica de les explotacions agràries.
L'import anual s'eleva a 265 M€ (Finançament: 100% - Fons Europeu Agrícola de Garantia Agrària-FEAGA).
Per a ser beneficiari dels ajuts directes cal ser agricultor actiu, exercir l'activitat agrària en la totalitat de l'explotació i el compliment de les normes bàsiques de les polítiques en matèria de medi ambient, salut pública, sanitat animal, fitosanitat i benestar animal (condicionalitat).
També s'inclou dins dels ajuts directes l' Ajut de reestructuració i reconversió de la vinya.
És una mesura del Programa de suport al sector vitivinícola que persegueix impulsar l'augment de la competitivitat de les explotacions vitivinícoles, afavorir la seva modernització i l'adequació varietal a les tendències del mercat, per tal de reforçar l'estructura del sector.
L'import anual dels darrers anys supera els 7M€, import que està per sobre de l'assignació anual inicial que se situa al voltant dels 5 M€ (Finançament: 100% FEAGA).
I el segon pilar de la PAC se centra en el Programa de Desenvolupament rural (PDR), que inclou ajuts dirigits a aconseguir els següents reptes:
Recull 46 operacions (línies d'ajut) en relació al Desenvolupament Rural, Alimentació, Qualitat i Indústries Agroalimentàries, Ecosistemes Forestals i Polítiques Ambientals.
Aquestes ajudes van adreçades a les empreses agràries amb el Contracte Global d'Explotació (CGE), al sector agroalimentari, a la millora de les infraestructures de regadiu, a actuacions en l'àmbit forestal, medi ambient i foment de la diversificació econòmica en l'àmbit rural.
Val a dir que dins dels anomenats ajuts del Contracte global d'explotació s'inclou els ajuts per a la sostenibilitat agrària i els ajuts a la competitivitat agrària.
L'import total del fons del PDR 2014-2020 és de 810,8 M€: 404,9 M€ a càrrec del DARP, 348,6 M€ del Fons Europeu Agrícola de Desenvolupament Rural (FEADER), 57,3 M€ de l'Estat.
Un Pla estratègic a mida de les necessitats del país
El DARP contribueix en les reunions amb l'Estat per a difondre el seu posicionament per a l'elaboració del Pla estratègic de la propera PAC amb l'objectiu de donar millor resposta a les especificitats de Catalunya pel proper període 2021-2027.
Així, des del DARP, a més d'insistir en la necessària regionalització per a donar millor resposta a les especificitats del territori, es defensa que la nova PAC s'ha de modernitzar i simplificar amb polítiques que fomentin zones rurals dinàmiques i que assegurin la continuïtat d'un sector que té una enorme responsabilitat: garantir que hi hagi aliments suficients per a la ciutadania d'aquest país i que aquests aliments siguin de bona qualitat, saludables i segurs, com tothom ha pogut visualitzar en l'actual situació de pandèmia.
Per aquests motius, el DARP no creu encertada la proposta de la Comissió Europea de reduir els fons per a les polítiques agràries i de les polítiques de desenvolupament rural, ja que són un element clau per a mantenir la producció d'aliments i la cohesió econòmica, social, i territorial.
Actualment, s'està negociant la duració i condicions del període transitori, i, en paral·lel, l'aprovació del nou Marc Financer Plurianual de la UE (2021-2027).